**Általános Szerződési Feltételek**

**1./ Szerződő felek:**

A **Bérbeadó** és a **Bérlő** (mindkét fél neve és adatai a bérleti szerződésben).

A Bérlő, mint a bérmotor vezetője csak akkor szerződőképes, ha rendelkezik teljesítménykorlátozás nélküli „A” kategóriás jogosítvánnyal. A Bérlő a bérelt motorkerékpár átvételétől annak visszaadásáig a jármű ideiglenes üzembentartójának minősül.

**2./ A foglalás feltételei:**

a./ Személyazonosító igazolványok: a Bérlő érvényes és eredeti okiratainak bemutatása, /személyi igazolvány vagy útlevél, vezetői engedély, lakcímet igazoló hatósági igazolvány stb. A Bérlő a bérleti szerződés aláírásával hozzájárul ahhoz, hogy fenti igazolványairól a Bérbeadó másolatot készítsen, és azokat őrizze, valamint a személyes adatokat az adatvédelmi törvény rendelkezései szerint kezelje.

b./ Érvényes jogosítvány:

A jogosítvány „A” kategória, érvényessége a tervezett bérleti időszak végéig nem járhat le.

c./ Készpénz - Bankszámla:

A bérlő a motor bérleti díját, valamint a kaució összegét készpénzben és/vagy előre utalással fizeti meg.

Az utalás csak és kizárólag a bérlő bankszámlájáról történhet.

d./ Óvadék(kaució):

A Bérlő minden esetben óvadék fizetésére köteles, amelynek összege 100.000Ft - 400.000Ft. A bérleti szerződés lejártakor az óvadék csak akkor kerül visszafizetésre, ha Bérlőnek jelen ÁSZF szerint nincs fizetési kötelezettsége. Az óvadék összegére, annak őrzési ideje alatt kamat nem jár.

e./ Óvadék(kaució) felhasználása:

Az óvadék elsődlegesen biztosítékul szolgál a Bérlő által a Bérbeadónak okozott károkért. Amennyiben a Bérlő a motorkerékpárt nem az átvételkori műszaki állapotban (sérülten, hiányosan) adja vissza a Bérbeadónak akkor a Bérbeadó jogosult az óvadékból levonni az árajánlat alapján a sérült elemek cseréjének, pótlásának és a javítás munkadíjának összegét, majd ezt követően az óvadék fennmaradó összegével a Bérlő felé anyag és munkadíj számla ellenében elszámolni, a bérleti szerződés megszűnését követő 60 napon belül.

Lopás, totálkár, vagy teljes megsemmisülés esetén az óvadék teljes összege a Bérbeadót illeti. Ha a bérelt motorkerékpárral bármilyen bűncselekmény elkövetésére kerül sor, akkor a Bérbeadó az óvadék teljes összegét az eljárás végéig visszatarthatja és az eljárás miatt felmerülő költségeket, akár az óvadék mértékén felüli részt is a Bérlőre terheli.

**3./ A foglalás létrejötte, a foglalás időtartama, a foglalási díj megfizetése:** Foglalás, bérlés:

A végleges foglalás a foglalási díj - amely a bérlés időtartamára járó teljes bérleti díj megfizetésével történik készpénzben vagy előre utalással a foglalást visszaigazoló e-mailben feltüntetett számlára – megfizetése után lesz érvényes.

A foglalási díjat a foglalást visszaigazoló e-mailt követő 48 órán belül teljesíteni kell, ennek elmulasztásával a foglalás törlésre kerül.

A foglalás időtartama:

A foglalás mindig határozott idejű, alapegysége 24 óra, azaz 1 nap. A foglalás minimális időtartama 1 nap.

**4./ A bérleti díj tartalma:**

- a motorkerékpár használatának díját a bérleti időtartamra, a kötelező gépjármű felelősségbiztosítást, a kenőanyagok utántöltését, a megfelelő gumiabroncs biztosítását, szükség esetén és lehetőség szerint cserejármű biztosítását, korlátlan számú határátlépést az EU országaiba.

**5./ A bérleti díj nem tartalmazza, a Bérlőt terheli:**

* az üzemanyag költség, autópálya használati díja, parkolási, komphasználati stb. díjak.

**6./ A Bérlő köteles megfizetni a Bérbeadónak az alábbi díjakat, költségeket:**

* az újra tankolási díjat (üzemanyag+5.000.-Ft), amennyiben a Bérlő a leadáskor az átadás szerinti üzemanyag mennyiséghez képest (teletank) kevesebb üzemanyaggal adja le a járművet,

* késedelmes leadás miatti többlethasználat esetén, ha az 1 órát meghaladja pótdíj fizetendő. A pótdíj a bérleti díjon felül értendő és mértéke minden megkezdett késedelmes órára vonatkozóan 5.000-Ft.

* A Bérlő tudomásul veszi, hogy a Bérbeadó 12 órát meghaladó esetén - amennyiben kimentését a Bérbeadó nem fogadja el - rendőrségi feljelentést tehet és a motorkerékpárt köröztetheti, mivel a Bérbeadó vélelmezheti, hogy a Bérlő a Btk. 372.§-ban ütköző sikkasztást követett el. Ugyanígy járhat el a Bérbeadó, ha más körülmények a fentebb említett vélelmet megfelelően megalapozzák.

* Ha megállapítást nyer, hogy a Bérlő nem a gépjárműre előírt minőségű üzemanyagot használta, köteles az esetleg ebből eredő károsodást, valamint az újra tankolás költségeit megfizetni.

* A közlekedési szabályok (KRESZ) megszegéséből származó költségeket, bírságokat, pótdíjakat, a külföldi autópálya használat miatti pótdíjat és bírságot, foglalás lemondási költségeket és jogi út igénybevétele esetén annak eljárási illetékét.

* A motorkerékpárra vonatkozó és a Bérlő által átvett dokumentumok – forgalmi engedély – illetve a rendszámtábla, a gyári kulcsok, EÜ csomag, gyári szerszámkészlet esetleges elvesztése, megsemmisülése esetén, azok pótlásának díját,

* A motorkerékpár rendeltetésellenes használatából eredő túlzott kopás esetén felszámított költséget, amely alkalmanként 25.000.-Ft. A költséget a Bérbeadó a kaució összegéből levonhatja. A Bérbeadó rendeltetésellenes használatnak tekinti az   
  off-road motorozást, valamint a 170 km/h sebeséghatár túllépését.

* A ki-, illetve visszaszállítás díját, amennyiben a motorkerékpárt a Bérbeadó irodáján kívül (1215 Budapest XXI. - Csepel) más helyszínen veszi fel, illetve adja le.
* A baleset miatt üzemképtelenné vált motorkerékpár telephelyre történő visszaszállításával felmerülő költséget.

* Amennyiben a visszavételi eljárás során megállapításra kerül, hogy a bérelt motorkerékpár állapota nem egyezik az átvételkori állapottal (sérült, hiányos stb.) az javítással pótlással felmerülő költségeket. Ezen díjak és költségek elsődlegesen az óvadékból (kaucióból) kerülnek levonásra.

**7./ Fizetés:**

A motorkerékpár bérlés díja – a foglalást visszaigazoló e-mailt követő 48 órában - és az óvadék összege – a helyszínen - minden esetben **előre fizetendő,** azaz a jármű átvétele előtt.

A motorkerékpár bérlés díjának megfizetése történhet készpénzben, banki átutalással a foglalást visszaigazoló e-mailben feltüntetett bankszámlájára. A bérlés díjának utalással történő megfizetése esetén a díjfizetés csak az utalás jóváírása esetén tekinthető megfizetettnek. Az utalásnak a Bérbeadó számlájára való megérkezéséig a Bérbeadó jogosult megtagadni a bérmotor átadását.

**8./ Számlázás:**

A **Bérbeadó** mindenkori hatályos jogszabályi rendelkezéseknek megfelelően köteles eljárni.

Bérbeadás magánszemélyként magánszemélynek Adózási szabályok az eseti bérbeadás (kevesebb, mint heti egy alkalom) esetén. Nem kell adószámot igényelni, és **nincs számlakibocsátási kötelezettség** sem. Ebben az esetben **a bérleti díjról számviteli bizonylatot kell kiállítani**.

**9./ A bérmotor átadása és visszavétele:**

A Bérbeadó a bérelt motorkerékpárt megfelelő műszaki és esztétikai állapotban, az átvételkor rögzített kiegészítőkkel, gyári kulcsokkal, eredeti forgalmi engedéllyel adja át a Bérlőnek. Egyes motorkerékpárok GPS nyomkövetővel rendelkeznek,   
amely e-menetlevélben rögzíti az adatokat (pl.: maximális sebesség, megtett távolság stb.).

A Bérlő köteles a bérmotort – a normál elhasználódást figyelembe véve – sérülésmentesen, az átvett tartozékokkal (okmányok, kulcsok) a bérleti időtartam lejártakor a Bérbeadó telephelyén visszaadni. **A motorkerékpár mindig tele üzemanyag tartállyal kerül kiadásra és ugyanígy tele tankkal kell visszaadni**. A bérlő köteles E5-ös 100-as oktánszámú benzinnel tankolni a motorkerékpárt. Amennyiben a tank nincs tele, úgy a Bérlőnek az újra tankolás díját is meg kell fizetnie (6-os pont). A motorkerékpár állapotáért a Bérlő mindaddig felelősséggel tartozik, ameddig azt a Bérbeadó tőle át nem vette.

**10./ A bérmotor használata:**

A Bérlő köteles a bérmotort használati-kezelési útmutató szerint, kellő gondossággal használni és megóvni. **A bérmotor csak szilárd burkolatú úton használható, terepmotorozás (off-road) és a 170 km/h túllépése tilos.** A Bérlő a bérmotor üzembiztonsága érdekében köteles ellenőrizni a motor napi használata előtt a világító berendezéseket, a folyadék szinteket, a fékeket és a guminyomást.

A Bérlő teljes és feltétlen kártérítési kötelezettséggel tartozik a fentiek elmulasztása, a gondatlan, nem rendeltetésszerű használat miatt a motor, a váz, a fékrendszer és minden egyéb rész károsodása esetén.

A Bérlő köteles a motorkerékpárt és tartozékait a rendelkezésre álló összes eszközzel megvédeni a lopással szemben, így a használaton kívül minden esetben lezárni, a motorkerékpárral lehetőleg őrzött vagy zárt helyen parkolni, illetőleg a motorkerékpár magára hagyásakor fokozott körültekintést gyakorolni.

A Bérbeadó semmilyen módon nem felel a Bérlő által a bérelt motorban elhelyezett tárgyakért, értékekért, azok károsodásáért vagy eltűnéséért.

**A bérelt motorkerékpárt tilos:**

* másnak bérbe adni, a vezetését másnak átengedni, tudatzavart okozó (alkohol, kábítószer, altató, hallucinogén vagy minden olyan más anyag, amely befolyásolhatja a reakcióképességet, illetve az öntudatot) szer használatának hatása alatt vezetni,

* műszaki hiba vagy folyadékhiány (motorolaj) esetén tovább haladni,

* gépjárművezetés oktatásra, vámszabályokkal ellentétes és egyéb illegális szállításra, személyek díjazás ellenében történő szállítására (hallgatólagosan, vagy kimondva), terepmotorozásra (off-road), tesztvezetésre igénybe venni, motorsport rendezvényeken, beleértve a versenyzést vagy az arra való felkészülést (edzést) valamint 170 km/h sebességhatárt túllépve használni.

* a Bérbeadó jogosult a bérleti szerződés azonnali és egyoldalú felmondására, ha a Bérlő a bérleti szerződés, illetve jelen ÁSZF alapján őt terhelő bármelyik kötelezettségét szándékosan megszegi. Ebben az esetben a Bérbeadónak, illetve az általa meghatalmazott személynek joga van a bérmotort a Bérlőtől önhatalmúlag visszavenni a 6-os pontban részletezett költségek egyidejű érvényesítésével.

**11./ A bérmotor műszaki meghibásodása esetén:**

A Bérbeadó vállalja a bérmotoron előforduló javításai költségeket, amennyiben azok rendeltetésszerű használat során keletkeznek. A Bérlő köteles műszaki meghibásodás, vagy baleset miatti mentés iránti igénye esetén a Bérbeadót értesíteni és intézkedést kérni az alábbi elérhetőségeken: **+36307202005,** [**contact@brkrental.com**](mailto:contact@brkrental.com) **.**

A bérleti szerződés időtartama alatt a Bérbeadó megtagadhatja újabb bérmotor kiadását a Bérlő önhibás közlekedési balesete, illetve lopáskár esetén.

**12./ Személyi sérüléssel vagy anyagi kárral járó baleset esetén:**

A Bérlő köteles a rendőrség intézkedését kérni, illetve a bérmotor rongálása, ellopása esetén, a rendőrségen feljelentést tenni és az erről szóló okiratot (jegyzőkönyv) a Bérbeadónak átadni, köteles kellő gondossággal eljárni az ügy tisztázása érdekében, a káreseményben résztvevők minden lehetséges adatát beszerezni (másik jármű rendszáma, vezető neve, címe, tanúk neve, címe, elérhetősége, fényképek készítése stb.)

A Bérlő köteles a Bérbeadóval való előzetes egyeztetés alapján – a Bérbeadó költségére – gondoskodni a motorkerékpár biztonságos elhelyezéséről és őrzéséről, köteles kitölteni a baleseti kárbejelentőt és azt eljuttatni a Bérbeadónak.

A Bérlőnek nincs megegyezési joga, a Bérbeadó nevében és annak hátrányára semminemű elismerő nyilatkozatot joghatályosan nem tehet.

**13./ Biztosítás:**

A bérleti szerződésben meghatározott motorkerékpár rendelkezik kötelező felelősségbiztosítással, de a Bérbeadó nem köteles a Bérlő által okozott kár esetén a biztosító által nyújtott szolgáltatást igénybe venni, kárigényét elsődlegesen az óvadék (kaució) összegéből rendezi.

13.1. A biztosítás nem fedezi a gumiabroncsok, és a nem megfelelő üzemanyag használat okozta meghibásodásból eredő kárt. A Bérlő a bérlés során köteles a motorkerékpár kulcsát és a forgalmi engedélyét magánál tartani. Lopás esetén, amennyiben a

kulcsot és forgalmi engedélyt nem tudja a **Bérbeadó** részére átadni, illetve amennyiben a hatósági vizsgálat során megállapítást nyer, hogy a jármű indítókulcsáról másolat készült és ebből következően a biztosító nem téríti a kárt, úgy a Bérlő köteles a bérelt motorkerékpár teljes értékét megtéríteni.

A Bérlő tudomásul veszik, hogy a bérelt motorkerékpárban vagy a bérelt motorkerékpárral okozott károkért teljes anyagi felelősséggel tartozik, amennyiben a biztosító a Bérlőnek felróható okból nem fizet, vagy csak részben fizet kártérítést   
(pl.: alkoholos befolyásoltság, bérlőnek felróható baleset, 10-es pontban részletezett meg nem engedett használat stb.)

Káresemény esetén a Bérlő köteles minden dokumentumot biztosítani a **Bérbeadó** részére, ami a biztosítási ügyintézéshez szükséges.

A Bérlő a teljes, akár a motorkerékpár beszerzéskori értékéig terjedő kárösszeget köteles megtéríteni:

- a motorkerékpár mindazon károsodásáért, mely a bérlet időtartama alatt keletkezett, ha az nem biztosítási esemény, a lopás, részlopás károk esetén, amennyiben a Bérlő a motorkerékpárban hagyta annak indítókulcsát, forgalmi engedélyét, a Bérlő minden olyan cselekménye, magatartása esetén, amely a biztosító kárért való helytállását kizárja vagy korlátozza.

**14./ Adatvédelem**

A Bérbeadó a Bérlő személyével kapcsolatos és a Bérlő által megadott adatokat az Adatvédelmi szabályzatában foglaltaknak megfelelően kezeli. Kizárólag a bérbeadással kapcsolatos eljárásban, vagy saját értékesítési és marketing céljaira használja, azokat harmadik félnek nem adja ki. A Bérbeadó abban az esetben, ha jelen ÁSZF-ben szabályozott esetekben hatósági eljárást kezdeményezhet, vagy a Bérlő személyi adatai nem valódi, vagy a felek közötti bármilyen egyéb jogvita esetén a Bérbeadó jogosult a Bérlő személyi adatait harmadik személynek átadni.

A Bérlő a bérleti szerződés és ahhoz kapcsolódó egyéb okiratok (pl.: objektív felelősségvállalási nyilatkozat) aláírásával hozzájárul ahhoz, hogy személyes adatait és az azokkal kapcsolatos információkat a Bérbeadó átadja a hatóságoknak, valamint a különböző bírságok és egyéb pótdíjfizetési kötelezettségek behajtása során eljáró egyéb szervezeteknek.

**A fenti eljárások elkerülése érdekében kérjük minden országban tartsa be a sebességkorlátokat és a KRESZ egyéb előírásait!**

**15./ Egyéb rendelkezések:**

A Bérlő a bérleti szerződés aláírásával egyoldalú és visszavonhatatlan kötelezettséget vállal arra, hogy amennyiben a bérletiszerződést, illetve jelen ÁSZF-ben foglaltakat megszegi, az ebből eredő fizetési kötelezettségét haladéktalanuk a (a bérmotor visszaadásakor) készpénzben megfizeti.

A szerződő felek a bérleti jogviszony fennállása alatt együttműködésre kötelesek. Minden olyan körülményről, akadályról, amely a bérleti szerződés teljesítése szempontjából lényeges, egymást haladéktalanul írásban kötelesek értesíteni (SMS, email).

A felek jelen szerződésből eredő jogvita esetére a Kaposvári Járásbíróság kizárólagos illetékességét kötik ki.

A szerződő felek kijelentik, hogy ha a bérleti szerződés és a hozzá kapcsolódó okiratok, jelen ÁSZF rendelkezéseiből bármelyik feltétel semmis lenne, a szerződést a szerződő felek e feltétel nélkül is megkötnék, így a semmis feltétel kivételével a szerződés és minden hozzá kapcsolódó okirat minden további rendelkezése a felekre kötelező.

A szerződő felek jelen Általános Szerződési Feltételeket a bérleti szerződés aláírásával elfogadják.

Budapest, 2024………….

Bérbeadó, a bérleti szerződés szerint Bérlő, a bérleti szerződés szerint